
SACRA CONGREGATIO PRO CULTU DIVINO 


Prot. n. 1500/72 

DECRETUM 

Ministeriorum disciplina a Summo Pontifice Paulo VI 
instaurata per Litteras Apostolicas Ministeria qucedam, die 
15 augusti 1972 Motu proprio datas, ac normis ad sacrum 
Diaconatus ordinem sive transeuntis sive permanentis spec¬ 
tantibus, eodem die statutis per Apostolicas Litteras Ad pa¬ 
scendum, Sacra Congregatio pro Cultu Divino ritus appa¬ 
ravit de institutione Lectorum et Acolythorum, de admissione 
inter candidatos ad Diaconatum et Presbyteratum, necnon 
de sacro caelibatu amplectendo. 

Huiusmodi ritus Summus Pontifex Paulus VI auctori¬ 
tate Sua approbavit evulgarique iussit, ita ut a die 1 ianua- 
rii 1973 lingua latina adhibeantur, lingua autem vernacula a 
die quem Conferentiae Episcopales pro sua dicione statue¬ 
rint, postquam translationes in linguas populares approba¬ 
verint confirmationemque ab Apostolica Sede obtinuerint. 

Contrariis quibuslibet minime obstantibus. 

Ex aedibus Sacrae Congregationis pro Cultu Divino, die 
3 decembris 1972, in memoria sancti Francisci Xavier. 

Arturus Card. Tabera 

Praefectus 


* A. BUGNINI 
Archiep. tit. Diocletianen. 
a Secretis 









LITTERAE APOSTOLICE 

MOTU PROPRIO 
DATE 

QUIBUS DISCIPLINA CIRCA PRIMAM TONSURAM 
ORDINES MINORES ET SUBDIACONATUM 
IN ECCLESIA LATINA INNOVATUR 

PAULUS PP. VI 

Ministeria qiledam ad cultum Deo rite exhibendum et ad populi 
Dei servitium iuxta necessitates praestandum vetustissimis iam tem¬ 
poribus ab Ecclesia instituta fuerunt; quibus sacrae liturgiae et cari¬ 
tatis officia exercenda fidelibus committebantur, variis rerum adiun- 
ctis accommodata. Horum munerum collatio peculiari ritu saepius 
fiebat, quo fidelis, benedictione Dei impetrata, ad officium aliquod 
ecclesiasticum adimplendum in speciali classi seu gradu constitue¬ 
batur. 

Nonnulla ex his muneribus, cum actione liturgica arctius conexa, 
praeviae institutiones ad sacros ordines recipiendos paulatim habita 
sunt, ita ut Ostiariatus, Lectoratus, Exorcistatus et Acolythatus mi¬ 
nores ordines in Ecclesia Latina appellarentur respectu Subdiaco- 
natus, Diaconatus et Presbyteratus, qui ordines maiores vocati sunt 
et, etsi non ubique, iis generatim reservabantur, qui per illos ad 
Sacerdotium ascendebant. 

Attamen cum ordines minores non semper iidem exstiterint ac 
plura munera ipsis adnexa reapse, sicut nunc quoque accidit, etiam 
a laicis exerciti sint, opportunum videtur praxim hanc recognoscere 
eamque hodiernis necessitatibus accommodare, ita ut ea, quae in 
illis ministeriis obsoleta sint, dimittantur; quae utilia, retineantur; 
si quae necessaria, constituantur; itemque, quid a candidatis ad ordi¬ 
nem sacrum exigendum statuatur. 

Dum Concilium (Ecumenicum Vaticanum II apparabatur, haud 
pauci Ecclesiae pastores preces detulerunt, ut ordines minores et 
Subdiaconatus recognoscerentur. Concilium autem, licet nihil de hac 

re pro Ecclesia Latina decerneret, enuntiavit principia quaedam, 
quibus aperiretur via ad quaestionem enodandam, ac dubium non est, 
quin normae a Concilio latae, generalem ordinatamque liturgiae reno¬ 
vationem respicientes, 1 ea quoque complectantur, quae ad ministeria 
in coetu liturgico spectant, ita ut ex ipsa celebrationis ordinatione 
appareat Ecclesia in suis diversis ordinibus et ministeriis constituta. 2 3 4 5 
Propterea Concilium Vaticanum II statuit, ut in celebrationibus li- 
turgicis quisque, sive minister sive fidelis, munere suo fungens, solum 
et totum id agat, quod ad ipsum ex rei natura et normis liturgicis 
pertinet? 

Cum hac vero assertione arcte conectitur id, quod paulo ante 
in eadem Constitutione scriptum est: Valde cupit Mater Ecclesia ut 
fideles universi ad plenam illam, consciam atque actuosam liturgi- 
carum celebrationum participationem ducantur, quce ab ipsius Li- 
turgice natura postulatur et ad quam populus christianus «genus 
electum, regale sacerdotium, gens sancta, populus acquisitionis » (1 Pt 
2, 9; cf. 2, 4-5), vi Baptismatis ius habet et officium. Quce totius 
populi plena et actuosa participatio, in instauranda et fovenda sacra 
Liturgia summopere est attendenda: est enim primus, isque neces¬ 
sarius fons, e quo spiritum vere christianum fideles hauriant; et ideo 
in tota actione pastorali, per debitam institutionem ab animarum 
pastoribus est sedulo adpetenda? 

In officiis peculiaribus servandis et ad hodiernas necessitates ac¬ 
commodandis, continentur ea, quae praesertim cum ministeriis Verbi 
et Altaris arctius conectuntur et in Ecclesia Latina Lectoratus, Aco- 
lythatus et Subdiaconatus vocantur; quos ita servari et accommodari 
convenit, ut duplex ex hoc tempore habeatur munus: Lectoris nempe 
et Acolythi, quod et Subdiaconi partes complectatur. 

Praeter officia Ecclesiae Latinae communia, nihil obstat, quomi¬ 
nus Conferentiae Episcopales alia quoque petant ab Apostolica Sede, 
quorum institutionem in propria regione necessariam vel utilissi¬ 
mam, ob peculiares rationes, iudicaverint. Ad haec pertinent ex. gr. 
munera Ostiarii, Exorcistce et Catechistce? necnon alia munera iis 
mandanda, qui operibus caritatis sunt addicti, ubi hoc ministerium 
diaconibus non sit collatum. 


1 Cf. Const. Sacrosanctum Concilium, n. 62: A.A.S. 56 (1964), p. 117; cf. etiam 
n. 21: 1. c., pp. 105-106. 

2 Cf. Institutio generalis Missalis Romani, n. 58. 

3 Const. Sacrosanctum Concilium, n. 28: A.A.S. 56 (1964), p. 107. 

4 Ibid., n. 14: /. c., p. 104. 

5 Cf. Cone. Vat. II, Decr. Ad gentes, n. 15: A.A.S. 58 (1966), p. 965; ibid. n. 17: 
l.c., pp. 967-968 1 

Congruit autem cum rei veritate et hodierno mentis habitu, ut 
ministeria, de quibus supra, non amplius ordines minores vocentur; 
eorum vero collatio non « ordinatio » sed «institutio » appelletur; 
clerici autem proprie ii tantum sint et habeantur, qui Diaconatum 
receperunt. Hac ratione melius etiam apparebit discrimen inter cle¬ 
ricos et laicos; inter ea, quae clericis sunt propria et reservantur, 
atque ea, quae christifidelibus laicis demandari possunt; ideo aper¬ 
tius apparebit mutua ratio, quatenus sacerdotium ... commune fide¬ 
lium et sacerdotium ministeriale seu hierarchicum, licet essentia et 
non gradu tantum differant, ad invicem tamen ordinantur; unum 
enim et alterum suo peculiari modo de uno Christi sacerdotio par¬ 
ticipant. 6 

Omnibus igitur mature perpensis, peritorum voto exquisito atque 
Conferentiis Episcopalibus consultis earumque sententiis attentis, 
necnon collatis consiliis cum Venerabilibus Fratribus Nostris mem¬ 
bris Sacrarum Congregationum, ad quas res pertinet, Apostolica 
auctoritate Nostra decernimus ea, quae sequuntur, derogando — si 
et quatenus opus sit — praescriptis Codicis luris Canonici hucusque 
vigentis, eademque hisce Litteris promulgamus. 

I. Prima Tonsura non amplius confertur; ingressus vero in statum 
clericalem cum Diaconatu coniungitur. 

II. Ordines, qui hucusque minores vocabantur, « ministeria » in 
posterum dicendi sunt. 

III. Ministeria christifidelibus laicis committi possunt, ita ut can¬ 
didatis ad sacramentum Ordinis reservata non habeantur. 

IV. Ministeria in tota Ecclesia Latina servanda, hodiernis neces¬ 
sitatibus accommodata, duo sunt, Lectoris nempe et Acolythi. Partes, 
quae hucusque Subdiacono commissae erant, Lectori et Acolytho con¬ 
creduntur, ac proinde in Ecclesia Latina ordo maior Subdiaconatus 
non amplius habetur. Nihil tamen obstat, quominus, ex Conferentiae 
Episcopalis iudicio, Acolythus alicubi etiam Subdiaconus vocari possit. 

V. Lector instituitur ad munus, quod est ei proprium, legendi in 
coetu liturgico verbum Dei. Quapropter in Missa et in aliis sacris actio¬ 
nibus, lectiones (non autem Evangelium) e Sacra Scriptura proferat; 
deficiente psalmista, psalmum inter lectiones recitet; intentiones 
orationis universalis enuntiet, ubi diaconus vel cantor praesto non sint; 
cantum moderetur et populi fidelis participationem dirigat; fideles ad 
Sacramenta digne recipienda instituat. Poterit quoque — quatenus 
opus sit — praeparationem curare aliorum fidelium, qui ex temporanea 
deputatione in actionibus liturgicis Sacram Scripturam legant. Quo 

6 Cone. Vat. II, Const. Lumen gentium, n. 10: A.A.S. 57 (1965), p. 14. 

autem aptius atque perfectius hisce muneribus fungatur, Sacras Scrip¬ 
turas assidue meditetur. 

Lector suscepti officii conscius, omni ope contendat atque apta 
subsidia adhibeat, quo plenius in dies sibi acquirat suavem et vivum 
Sacrae Scripturae affectum 7 atque cognitionem, quibus perfectior fiat 
Domini discipulus. 

VI. Acolythus instituitur, ut Diaconum adiuvet ac Sacerdoti mini¬ 
stret. Eius igitur est servitium altaris curare, Diacono atque Sacerdoti 
opitulari in liturgicis actionibus, praesertim in Missae celebratione; 
eiusdem praeterea, qua ministri extraordinarii, est Sanctam Commu¬ 
nionem distribuere, quoties ministri, de quibus in can. 845 C.I.C., 
desunt vel propter adversam valetudinem, provectam aetatem vel aliud 
pastorale ministerium impediuntur aut quoties numerus fidelium ad 
Sacram Mensam accedentium tam ingens est, ut Missae celebratio 
nimis protrahatur. Iisdem in extraordinariis adiunctis ei mandari 
licebit, ut SS. Eucharistiae Sacramentum fidelium adorationi publice 
exponat ac postea reponat; non autem ut populo benedicat. Poterit 
quoque — quatenus opus sit — aliorum fidelium institutionem cu¬ 
rare, qui ex temporanea deputatione sacerdoti vel diacono in litur¬ 
gicis actionibus opitulantur, missale, crucem, cereos etc. deferendo 
vel alia huiusmodi officia exercendo. Quae munera dignius exseque- 
tur, si SS. Eucharistiam flagrantiore in dies pietate participet, de 
ipsa enutriatur eiusque altiorem cognitionem adipiscatur. 

Acolythus, servitio altaris peculiari modo destinatus, ea omnia, 
quae ad publicum cultum divinum pertinent, discat, eorumque inti¬ 
mum et spiritualem sensum percipere studeat, ita ut cotidie se 
totum offerat Deo atque omnibus gravitate et reverentia exemplo 
sit in templo sacro, necnon Christi corpus mysticum seu populum 
Dei, praesertim vero debiles et infirmos, sincero amore prosequatur. 

VII. Institutio Lectoris et Acolythi, iuxta venerabilem traditionem 
Ecclesiae, viris reservatur. 

VIII. Ut quis ad ministeria consequenda admitti possit, requi¬ 
runtur: 

a) petitio ab adspirante libere exarata ac subscripta exhibenda 
Ordinario (Episcopo et, in institutis perfectionis clericalibus, Supe¬ 
riori Maiori), penes quem est acceptio; 

b ) congrua aetas et peculiares dotes, a Conferentia Episcopali 
determinandae; 


7 Cf. Cone. Vat. II, Const. Sacrosanctum Concilium, n. 24: A.A.S. 56 (1964), p. 107; 
Const. Dei Verbum, n. 25: A.A.S. 58 (1966), p. 829. 

c ) firma voluntas fideliter Deo famulandi et christiano populo 
serviendi. 

IX. Ministeria conferuntur ab Ordinario (Episcopo et, in institutis 
perfectionis clericalibus, Superiore Maiore) ritu liturgico « de institu¬ 
tione Lectoris » et « de institutione Acolythi » a Sede Apostolica 
recognoscendo. 

X. Interstitia, a S. Sede aut a Conferentiis Episcopalibus statuta, 
serventur inter collationem ministerii Lectoratus et Acolythatus, quo¬ 
ties eisdem personis non unum tantum confertur ministerium. 

XI. Candidati ad Diaconatum et ad Sacerdotium ministeria Lecto¬ 
ris et Acolythi recipere, nisi ea iam receperint, et per congruum tem¬ 
pus exercere debent, quo melius disponantur ad futura munera Verbi 
et Altaris. Dispensatio a suscipiendis ministeriis pro iisdem candi¬ 
datis Sanctae Sedi reservatur. 

XII. Collatio ministeriorum ius non confert ad sustentationem vel 
remunerationem ab Ecclesia praestandas. 

XIII. Ritus institutionis Lectoris et Acolythi a competenti Roma¬ 
nae Curiae Dicasterio proxime publici iuris fiet. 

Hae normae valere incipiunt a die 1 mensis Ianuarii, anno 1973. 

Quaecumque vero a Nobis hisce Litteris, motu proprio datis, decreta 
sunt, ea omnia firma ac rata esse iubemus, contrariis quibusvis non 
obstantibus. 

Datum Romae, apud Sanctum Petrum die 15 mensis Augusti, in 
sollemnitate Assumptionis B. Mariae Virginis, anno 1972, Pontifica¬ 
tus Nostri decimo. 


PAULUS PP. VI 




LITTERAE APOSTOLICE 

MOTU PROPRIO 
DATE 

QUIBUS NONNULLE NORME AD SACRUM DIACONATUS 
ORDINEM SPECTANTES STATUUNTUR 

PAULUS PP. VI 


Ad pascendum populum Dei eumque magis magisque augendum 
a Christo Domino varia in Ecclesia ministeria instituta sunt, totius 
Corporis bono conducibilia. 1 

Iam inde ab ipsa Apostolorum aetate eminet inter illa ministeria 
et conspicuus apparet Diaconatus, qui in Ecclesia magno semper in 
honore habitus est. Quod quidem expressis verbis testatur S. Paulus 
Apostolus sive in epistula ad Philippenses, ubi non modo Episcopis 
sed etiam Diaconis salutem nuntiat, 2 sive in litteris ad Timotheum 
datis, quibus Diaconorum illustrat dotes et virtutes pernecessarias, 
ut ii proprio ministerio digni comprobentur. 3 

Prisci deinde Ecclesiae scriptores, dum praedicant Diaconorum 
dignitatem, non omittunt, quominus animi ornamenta ac virtutes 
simul extollant, quae ad idem exsequendum ministerium postulantur, 
scilicet erga Christum fidelitatem, morum integritatem, Episcopo ob¬ 
temperationem. 

S. Ignatius Antiochenus Diaconi officium nihil aliud esse asseverat 
quam ministerium Iesu Christi, qui ante scecula apud Patrem erat et 
in fine apparuit , 4 atque haec animadvertit: Oportet autem et Diaco¬ 
nos, qui sunt ministri mysteriorum Iesu Christi, omni modo omnibus 


1 Cf. Cone. Vat. II, Const. Lumen gentium, n. 18: A.A.S. 57 (1965),- pp. 21-22. 

2 Cf. Phil 1,1. 

3 Cf. 1 Tim 3, 8-13. 

4 Ad Magnesios, IV, 1: Patres Apostolici, ed. F. X. Funk, I, Tubingae 1901, p. 235. 

placere. Non enim ciborum et potuum Diaconi sunt, sed ecclesice Dei w 
ministri . 5 

S. Polycarpus Smyrnaeus Diaconos adhortatur, ut sint continentes 
in omnibus, misericordes, seduli, incedentes iuxta veritatem Domini, 
qui omnium minister factus est. 6 Auctor vero operis, quod Didascalia 
Apostolorum inscribitur, verba Christi commemorans: Quicumque 
voluerit inter vos maior fieri, sit vester minister, 1 fraternam hanc 
adhortationem Diaconis adhibet: Ita ergo et vos Diaconos oportet fa¬ 
cere, ut, si necessitas vos exegerit et animam pro fratre ponere per 
ministerium vestrum, ponatis ... Si ergo Dominus coeli et terrae nobis 
serviit et omnia passus est propter nos et sustinuit, quomodo non 
magis nos oportet hoc facere pro fratribus, quia imitatores eius su¬ 
mus et locum Christi sortiti ? 8 

Praeterea priorum saeculorum auctores, dum ministerii Diacono¬ 
rum momentum animis inculcant, copiose etiam explicant multiplicia 
et gravia munera iis concredita, atque aperte declarant, quantum 
auctoritatis apud christianas communitates consecuti sint et quan¬ 
topere ad apostolatum contulerint. Definitur Diaconus ut Episcopi 
auris et os et cor et anima. 9 Episcopo Diaconus praesto est, ut omni 
deserviat populo Dei curamque gerat infirmorum atque inopum; 10 
recte igitur ac merito eum appellant amatorem orphanorum, ama¬ 
torem colentium pietatem, amatorem viduarum, ferventem spiritu, 
amatorem bonarum rerum. 11 Officium insuper ei mandatur, ut aegris 
domi decumbentibus sacram Eucharistiam deferat, 12 baptismum con¬ 
ferat, 13 verbo Dei praedicando det operam ad voluntatem nutumque 
Episcopi. 

Itaque Diaconatus in Ecclesia mirabiliter effloruit simulque insigne 
praebuit testimonium amoris erga Christum ac fratres in caritatis 


5 Ad Trallianos, II, 3: Patres Apostolici, ed. F. X. Funk, I, Tubingae 1901, p. 245. 

6 Epist. ad Philippenses, V, 2: Patres Apostolici, ed. F. X. Funk, I, Tubingae 1901, 
pp. 301-303. 

7 Mt 20, 26-27. 

8 Didascalia Apostolorum, III, 13, 2-4: Didascalia et Constitutiones Apostolorum, 
ed. F. X. Funk, I, Paderbornae 1906, p. 214. 

9 Didascalia Apostolorum, II, 44, 4: ed. F. X. Funk, I, Paderbornae 1906, p. 138. 

10 Cf. Traditio Apostolica, 39 et 34: La Tradition Apostolique de Saint Hippolyte. 
Essai de reconstitution par B. Botte, Miinster 1963, pp. 87 et 81. 

11 Testamentum D. N. Iesu Christi, I, 38: ed. et latine redd. I. E. Rahmani, Mo- 
guntiae 1899, p. 93. 

12 Cf. S. Iustini Apologia I, 65, 5 et 67, 5: S. Iustini Apologice duce; ed. G. Rauschen, 
Bonnae 1911 2 , pp. 107 et 111. 

13 Cf. Tertullianus, De Baptismo, XVII, 1: Corpus Christianorum, I, Tertulliani 
Opera, pars I, Turnholti 1954, p. 291. 

operibus exsequendis, 14 in ritibus sacris celebrandis 15 atque in pasto¬ 
ralibus perfungendis muneribus. 16 

Diaconali autem officio exercendo, qui presbyteri futuri erant, 
illud sui experimentum ac laborum merita praebebant atque eam 
praeparationem acquirebant, quae ad sacerdotalem honorem ac pasto¬ 
rale officium consequendum expetebantur. 

Progredientibus vero aetatibus disciplina ad hunc spectans ordi¬ 
nem sacrum immutata est. Firmius quidem factum est vetitum ordi¬ 
nationes per saltum conferendi, at paulatim decrevit eorum numerus, 
qui per omnem vitam mallent diaconi permanere quam altius ascen¬ 
dere. Ita factum est, ut in Ecclesia Latina paene evanuerit Diaconatus 
permanens. Vix commemorare attinet ea, quae Tridentinum Concilium 
decrevit, cum sibi proposuisset ordines sacros secundum propriam 
eorum naturam redintegrare ut munia pristina in Ecclesia; 17 multo 
tamen serius mens maturuit, ut hic magni momenti ordo sacer etiam 
tamquam gradus vere permanens restitueretur. Rem celeriter attigit 
etiam Decessor Noster fel. rec. Pius XII. 18 Concilium denique Vati¬ 
canum II optatis et precibus suffragatum est, ut Diaconatus perma¬ 
nens, ubi id animarum bono conduceret, instauraretur veluti me¬ 
dius ordo inter superiores ecclesiasticae hierarchiae gradus et reli¬ 
quum populum Dei, quasi interpres necessitatum ac votorum Christia¬ 
narum communitatum, instimulator famulatus seu diaconice Eccle¬ 
siae apud locales christianas communitates, signum vel sacramentum 
ipsius Christi Domini, qui non venit ministrari, sed ministrare . 19 

Quapropter tertia in Concilii sessione, mense Octobri anno 1964 
habita, ratum habuerunt Patres principium renovationis Diaconatus, 
atque insequenti mense Novembri promulgata est Constitutio Dogma¬ 
tica Lumen Gentium, cuius articulo 29 praecipua lineamenta illius sta¬ 
tus propria describuntur: In gradu inferiori hierarchice sistunt Dia¬ 
coni, quibus « non ad sacerdotium, sed ad ministerium » manus impo¬ 
nuntur. Gratia etenim sacramentali roborati, in Diaconia liturgice, 
verbi et caritatis Populo Dei, in communione cum Episcopo eiusque 
presbyterio, inserviunt . 20 


14 Cf. Didascalia Apostolorum, II, 31, 2: ed. F. X. Funk, I, Paderbornae 1906, 
p. 112; cf. Testamentum D. N. Iesu Christi, I, 31: ed. et latine redd. I. E. Rahmani, 
Moguntiae 1899, p. 75. 

15 Cf. Didascalia Apostolorum, II, 57, 6; 58, 1: ed. F. X. Funk, I, Paderbornae 1906, 
pp. 162 et 166. 

16 Cf. S. Cypriani Epistolce XV et XVI: ed. G. Hartel, Vindobonae 1871, pp. 513- 
520; cf. S. Augustinus, De catechizandis rudibus, I, cap. I, 1: PL 40, 309-310. 

17 Sessio XXIII, capp. I-IV: Mansi, XXXIII, coi. 138-140. 

18 Allocutio ad eos qui interfuerunt Conventui alteri catholicorum ex universo orbe 
pro Laicorum Apostolatu Romae habita, die 5 octobris anno 1957: A.A.S. 49 (1957), p. 925. 

19 Cf. Mt 20, 28. 

20 A.A.S. 57 (1965), p. 36. 

De stabilitate vero in diaconali gradu, eadem Constitutio haec de¬ 
clarat: Cum vero hcec [ Diaconorum ] munera, ad vitam Ecclesice sum¬ 
mopere necessaria, in disciplina Ecclesice Latince hodie vigenti in plu¬ 
ribus regionibus adimpleri difficulter possint, Diaconatus in futurum 
tamquam proprius ac permanens gradus hierarchice restitui poterit . 21 

Restitutio autem haec permanentis Diaconatus postulabat, ut Con¬ 
cilii mandata altius pervestigarentur atque ut mature deliberaretur 
de iuridica condicione Diaconi, tam caelibis quam matrimonio iuncti. 
Simul vero necesse erat, ut ea, quae ad Diaconatum eorum, qui Sacer¬ 
dotes futuri sunt, spectant, ad hodiernas condiciones aptarentur, ut 
revera Diaconatus exercitium eam praeberet probationem vitae, matu¬ 
ritatis atque ad sacerdotale ministerium aptitudinis, quam vetus disci¬ 
plina a candidatis ad Presbyteratum postulabat. 

Quam ob rem Apostolicas Litteras, motu proprio datas, a verbis 
incipientes Sacrum Diaconatus Ordinem, die 18 mensis Iunii anno 
1967 edidimus, quibus congruentes normae canonicae de Diaconatu 
permanenti statutae sunt. 22 Die autem 17 Iunii anno sequenti, per 
Constitutionem Apostolicam Pontificalis Romani Recognitio , 23 novum 
ritum sanximus conferendorum ordinum sacrorum Diaconatus, 
Presbyteratus et Episcopatus, materia ac forma ipsius ordinationis 
simul definitis. 

Nunc autem, dum, ulterius procedentes, hoc ipso die Apostolicas 
Litteras, a verbis Ministeria qucedam incipientes, promulgamus, expe¬ 
dire arbitramur certas edere normas circa Diaconatum; itemque volu¬ 
mus, ut candidati ad Diaconatum noscant, quae ministeria ipsi exercere 
debeant ante sacram ordinationem, necnon quo tempore et qua ratione 
onera caelibatus et precationis liturgicae sibi assumenda sint. 

Cum vero ingressus in statum clericalem ad Diaconatum differatur, 
non amplius habetur ritus primae tonsurae, quo laicus fiebat clericus. 
Attamen novus ritus inducitur, quo is, qui ad Diaconatum vel Presby¬ 
teratum adspirat, publice manifestat suam voluntatem se Deo et Eccle¬ 
siae offerendi, ut sacrum ordinem exerceat; Ecclesia vero, hanc obla¬ 
tionem accipiens, eum eligit et vocat, ut ad sacrum ordinem recipien¬ 
dum se praeparet, et hac ratione inter candidatos ad Diaconatum et 
Presbyteratum rite cooptetur. 

Peculiari autem ratione convenit, ut ministeria Lectoris et Acoly¬ 
thi committantur iis, qui ut candidati ad ordinem sacrum specialiter 
se Deo et Ecclesiae devovere cupiunt. Ecclesiae enim, quippe quae 
non desinat ex mensa tam verbi Dei quam Corporis Christi panem 


21 Ibid. 

22 A.A.S. 59 (1967), pp. 697-704. 

23 A.A.S. 60 (1968), pp. 369-373. 

vitee sumere atque fidelibus porrigere , 24 valde opportunum existimat, 
ut sacrorum ordinum candidati tum studio tum exercitio, quod gra- 
datim fiat, ministerii Verbi et Altaris, duplicem hunc sacerdotalis 
muneris aspectum familiari consuetudine perspiciant atque mediten- 
tur. Ex quo fit, ut veritas ministerii maxima eniteat efficacitate. Candi¬ 
dati, enim, ad sacros ordines accedant, suae vocationis plane conscii, 
spiritu ferventes, Domino servientes ... orationi instantes, necessitati¬ 
bus sanctorum communicantes , 25 

Omnibus igitur mature perpensis, peritorum voto exquisito atque 
Conferentiis Episcopalibus consultis earumque sententiis attentis, nec- 
non collatis consiliis cum Venerabilibus Fratribus Nostris membris 
Sacrarum Congregationum, ad quas pertinet, Apostolica auctoritate 
Nostra decernimus ea, quae sequuntur, derogando — si et quatenus 
opus sit — praescriptis Codicis luris Canonici hucusque vigentis, 
eademque hisce Litteris promulgamus. 

I. a) Ritus inducitur admissionis inter candidatos ad Diaconatum 
et Presbyteratum. Ad quam admissionem rite habendam requiritur li¬ 
bera adspirantis petitio, propria manu exarata ac subscripta, necnon 
competentis Superioris ecclesiastici acceptio scripto data, vi cuius 
Ecclesiae electio efficitur. 

Professi in religionibus clericalibus, ad Presbyteratum contenden¬ 
tes, hoc ritu non tenentur. 

b ) Superior competens pro hac acceptione est Ordinarius (Epi¬ 
scopus et, in clericalibus institutis perfectionis, Superior Maior). Ac¬ 
ceptari possunt ii, qui signa verae vocationis praebeant, atque, bonis 
moribus ornati et, a mentis corporisque defectibus immunes, vitam 
suam Ecclesiae servitio dicare velint ad Dei gloriam animarumque 
bonum. Oportet, ut, qui ad Diaconatum transeuntem adspirant, vige¬ 
simum saltem aetatis annum expleverint et studiorum theologicorum 
curriculum coeperint. 

c) Vi acceptionis candidatus vocationem suam peculiari modo 
curare altiusque excolere debet; atque ius acquirit ad necessaria sub¬ 
sidia spiritualia, quibus vocationem suam colere atque Dei voluntati, 
nulla condicione apposita, obtemperare possit. 

II. Candidati ad Diaconatum, sive permanentem sive transeuntem, 
et ad Presbyteratum ministeria Lectoris et Acolythi debent recipere, 
nisi ea iam receperint, et per congruum tempus exercere, quo melius 
disponantur ad futura munera Verbi et Altaris. 

24 Cone. Vat. II, Const. Dei Verbum, n. 21: A.A.S. 58 (1966), p. 827. 

25 Rom 12, 11-13. 

Dispensatio a recipiendis ministeriis pro iisdem candidatis Sanctae 
Sedi reservatur. 

III. Ritus liturgici, quibus fit admissio inter candidatos ad Diaco¬ 
natum et Presbyteratum ac ministeria supra memorata demandantur, 
peragi debent ab Ordinario (Episcopo et, in clericalibus institutis 
perfectionis, Superiore Maiore) adspirantis. 

IV. Interstitia a S. Sede vel a Conferentiis Episcopalibus statuta, 
serventur inter collationem — per curriculum theologicum haben¬ 
dam — ministeriorum Lectoratus et Acolythatus, necnon inter colla¬ 
tionem Acolythatus et Diaconatus. 

V. Candidati ad Diaconatum, ante ordinationem, Ordinario (Epi¬ 
scopo et, in clericalibus institutis perfectionis, Superiori Maiori) tra¬ 
dant declarationem propria manu exaratam et subscriptam, qua testi- 
ficentur se sponte ac libere sacrum ordinem suscepturos esse. 

VI. Consecratio propria caelibatus, propter Regnum caelorum ser¬ 
vati, huiusque obligatio pro candidatis ad Sacerdotium et pro can¬ 
didatis non uxoratis ad Diaconatum reapse conectuntur cum Diaco¬ 
natu. Publica ipsius sacri caelibatus assumptio coram Deo et Ecclesia 
etiam a religiosis celebranda est speciali ritu, qui ordinationem dia- 
conalem praecedat. Caelibatus hoc modo assumptus impedimentum 
dirimens est ad nuptias ineundas. 

Diaconi quoque uxorati, amissa uxore, ex tradita Ecclesiae disci¬ 
plina ad novum matrimonium ineundum inhabiles sunt. 26 

VII. a) Diaconi ad Presbyteratum vocati ne ordinentur nisi prius 
expleverint studiorum curriculum, Apostolicae Sedis praescriptioni¬ 
bus definitum. 

b ) Quod spectat ad theologicorum studiorum cursum, ordinationi 
Diaconorum permanentium praeponendum, Episcoporum Conferentiae, 
attentis locorum adiunctis, congruas normas tradant easque Sacrae 
Congregationis pro Institutione Catholica approbationi subiciant. 

VIII. Ad normam nn. 29-30 Institutionis generalis de Liturgia 
Horarum: 

a) Diaconi ad Presbyteratum vocati ex ipsa sacra ordinatione 
obstringuntur obligatione Liturgiam Horarum celebrandi; 

b ) maxime decet stabiles Diaconos aliquam saltem partem Li- 
turgiae Horarum, ab Episcopali Conferentia definiendam, cotidie re¬ 
citare. 

26 Cf. Paulus VI, Litt. Apost. motu proprio datae Sacrum Diaconatus Ordinem, 
n. 16: A.A.S. 59 (1967), p. 701. 

IX. Ingressus in statum clericalem et incardinatio alicui dioecesi 
ipsa ordinatione Diaconali habentur. 

X. Ritus admissionis inter candidatos ad Diaconatum et Presbyte¬ 
ratum necnon consecrationis propriae sacri caelibatus a competenti 
Romanae Curiae Dicasterio proxime iuris publici fiet. 

Norma transitoria. — Candidati ad sacramentum Ordinis, qui ante 
promulgationem harum Litterarum Primam Tonsuram iam recepe¬ 
runt, omnia officia, iura et privilegia clericorum propria retinent; qui 
vero ad ordinem Subdiaconatus sunt promoti, susceptis obligationi¬ 
bus sive circa caelibatum sive circa Liturgiam Horarum tenentur; at 
publicam sacri caelibatus assumptionem coram Deo et Ecclesia, novo 
speciali ritu, qui ordinationem Diaconalem praecedit, iterum celebrare 
debent. 

Quaecumque vero a Nobis per has Litteras, motu proprio datas, 
decreta sunt, ea omnia firma ac rata esse iubemus, contrariis qui¬ 
busvis nihil obstantibus. Statuimus autem, ut ea vigere incipiant a 
die 1 mensis Ianuarii, anno 1973. 

Datum Romae apud Sanctum Petrum, die 15 mensis Augusti, in 
sollemnitate Assumptionis B. Mariae Virginis, anno 1972, Pontificatus 
Nostri decimo. 


PAULUS PP. VI 



Caput I 


DE INSTITUTIONE LECTORUM 


Praenotanda 

1. Institutio Lectorum fit ab Episcopo aut a Superiore maiore cleri¬ 
calis Instituti religiosi, vel intra Missam, vel in celebratione verbi Dei. 

2 . Lectiones sumuntur, sive ex toto sive ex parte, e liturgia diei 
vel ex iis quae infra, pp. 31-32, proponuntur. 


De institutione Lectorum 

3 . Dicto Evangelio, Episcopus in sede parata sedet cum mitra. Dia¬ 
conus vel presbyter ad hoc deputatus candidatos vocat, dicens: 

Accedant qui instituendi sunt in ministerio Lectorum. 

Candidati nominatim vocantur. Singuli autem respondent: 

Adsum, 

et ad Episcopum accedunt, cui reverentiam faciunt. 

4 . Tunc, omnibus sedentibus, Episcopus homiliam habet, quam his 
vel similibus verbis concludit, candidatos ipsos alloquens: 

Filii carissimi. 

Mysterium salutis Deus Pater revelavit et implevit per Fi¬ 
lium suum, hominem factum, Iesum Christum, qui, post¬ 
quam omnia nobis enarravit, Ecclesiae suae munus concre¬ 
didit Evangelium praedicandi universae creaturae. 

Lectores seu verbi Dei relatores effecti, adiutorium huic 
muneri praestabitis, et proinde peculiare officium in populo 
Dei suscipietis, et servitio fidei, quae in verbo Dei radicatur, 

deputabimini. Verbum enim Dei in coetu liturgico proferetis, 
pueros et adultos in fide et ad Sacramenta digne recipienda 
instituetis, nuntiumque salutis hominibus, qui adhuc illud 
ignorant, annuntiabitis. Hac via et vestro auxilio, ho¬ 
mines ad cognitionem Dei Patris Filiique eius, Iesu Christi, 
quem ipse misit, pervenire poterunt et vitam assequi 
aeternam. 

Cum vero aliis verbum divinum annuntiabitis, Spiritui 
Sancto dociles et ipsi illud suscipite, seduli meditemini, ut 
suavem ac vivum eius affectum plenius in dies vobis acqui¬ 
ratis; conversatione autem vestra manifestate Salvatorem 
nostrum Iesum Christum. 

5 . Homilia expleta, omnes surgunt. Episcopus, sine mitra, fideles ad 
orandum invitat, dicens: 

Deum Patrem, fratres carissimi, 
suppliciter deprecemur, 

ut hos famulos suos, ad ministerium Lectorum electos, 
benedicere dignetur, 

quatenus, munere sibi credito sedulo fungentes, 

Christum annuntiantes, 
glorificent Patrem qui in caelis est. 

Et omnes per aliquod temporis spatium in silentio orant. 

6 . Deinde Episcopus prosequitur: 

Deus, fons omnis luminis et bonitatis, 
qui Unigenitum tuum, Verbum vitae, misisti, 
ut dilectionis tuae mysterium hominibus revelaret, 
hos fratres nostros, ad ministerium Lectorum electos, 
benedicere ►£< digneris. 

Praesta ut, verbum tuum iugiter meditantes, 

et eo valeant erudiri 

et fratribus id fideliter annuntiare. 

Per Christum Dominum nostrum. 

I£. Amen. 

7 . Singuli candidati ad Episcopum accedunt, qui illis tradit librum 
sacrae Scripturae, dicens: 

Accipe librum sacrae Scripturae et verbum Dei fideliter trade, 
quo magis in cordibus hominum vigescat. 

Lector respondet: 

Amen. 

Interim, praesertim si multi sunt candidati, cani potest psalmus 18 
vel alius cantus aptus. 


8. Si institutio Lectorum celebratur intra Missam, haec continuatur 
de more. Si vero institutio Lectorum cum celebratione verbi coniun- 
gitur, Episcopus coetum congregatum benedicit et dimittit, more solito. 



Caput II 


DE INSTITUTIONE ACOLYTHORUM 


Praenotanda 

1. Institutio Acolythorum fit ab Episcopo aut a Superiore maiore 
clericalis Instituti religiosi, intra Missam. 

2 . Lectiones sumuntur, sive ex toto sive ex parte, e liturgia diei 
vel ex iis quae infra, pp. 33-35, proponuntur. 

De institutione Acolythorum 

3 . Dicto Evangelio, Episcopus in sede parata sede’t cum mitra. 
Diaconus, vel presbyter ad hoc deputatus candidatos vocat, dicens: 

Accedant qui instituendi sunt in ministerio Acolythorum. 

Candidati nominatim vocantur. Singuli autem respondent: 

Adsum, 

et ad Episcopum accedunt, cui reverentiam faciunt. 

4 . Tunc, omnibus sedentibus, Episcopus homiliam habet, quam his 
vel similibus verbis concludit, candidatos ipsos alloquens: 

Filii carissimi, 

Ad ministerium Acolythorum electi, peculiari modo partem 
habebitis in ministerio Ecclesiae, cuius vitae culmen et fons 
est Eucharistia, qua populus Dei aedificatur et crescit. Vobis 
enim committitur ut presbyteris ac diaconis, in ipsorum mu¬ 
nere exsequendo, sitis adiutorio, ac sacram Communionem 
fidelibus, etiam infirmis, ut ministri extraordinarii, distri¬ 
buatis. Huic ministerio peculiari modo destinati, curetis ex 

dominico sacrificio impensius vivere elque perfectius confor¬ 
mari; eorum autem quae agitis Intimum ac spiritalem sen¬ 
sum percipere studeatis, ita ut cotidie vos offeratis Deo in 
spiritales oblationes ipsi acceptabiles per Iesum Christum. 

Haec facientes, meminisse iuvabit vos, sicut de uno pane 
cum vestris fratribus participetis, unum cum ipsis corpus 
efficere. Corpus ergo Christi mysticum seu populum Dei, 
praesertim vero debiles et infirmos, sincero amore prosequa¬ 
mini et Domini mandato conformemini, quod in cena novis¬ 
sima suis dedit Apostolis: « Diligite alterutrum, sicut et ego 
dilexi vos ». 

5 . Homilia expleta, omnes surgunt. Episcopus, sine mitra, fideles ad 
orandum invitat, dicens: 

Dominum, fratres carissimi, suppliciter deprecemur, 
ut, quos ad ministerium Acolythorum elegit, 
sua benedictione replere dignetur, 

et ad fideliter ministrandum in Ecclesia sua confirmet. 

Et omnes per aliquod temporis spatium in silentio orant. 

6 . Deinde Episcopus prosequitur: 

Clementissime Deus, 

qui per Unigenitum Filium tuum 

panem vitae Ecclesiae tuae commisisti, 

benedicere digneris hos fratres nostros 

ad ministerium Acolythorum electos, 

et praesta, ut sanctis altaribus sint assidui, 

panem vitae fratribus suis fideliter distribuant, 

ac fide et caritate iugiter crescant 

in aedificationem Ecclesiae tuae. 

Per Christum Dominum nostrum. 


F£. Arnen. 



24 


DE INSTITUTIONE ACOLYTHORUM 


7 . Singuli candidati ad Episcopum accedunt, qui illis tradit vasculum 
cum pane vel cum vino consecrando, dicens: 

Accipe vasculum cum pane (vel: cum vino) 
pro celebratione Eucharistiae, 
et talis esto 

ut mensae Domini et Ecclesiae, 
digne valeas servire. 

Acolythus respondet: 

Amen. 

/ 

8. Acolythi vel, si plures sunt, aliqui ex ipsis, in praeparatione 
donorum offerunt patenas cum pane et calicem cum vino. 

9 . Acolythi communionem recipiunt statim post diaconos. 

10 . Episcopus mandare potest ut Acolythus, qui factus est minister 
extraordinarius Eucharistiae, auxilium praestet, in Missa institutionis, 
ad sacram Communionem fidelibus distribuendam. 



Caput III 


DE ADMISSIONE INTER CANDIDATOS 
AD DIACONATUM ET PRESBYTERATUM 


Praenotanda 

1. Ritus admissionis inter candidatos ad Diaconatum et Presbyte¬ 
ratum celebratur, cum adspirantium propositum, necessariis doti¬ 
bus suffultum, ad sufficientem maturitatem pervenisse constat. 

Professi in religionibus clericalibus hoc ritu non tenentur. 

2. Propositum Ordinis sacri suscipiendi publice est ab adspiranti- 
bus manifestandum; Episcopus vero, vel Superior maior clericalis 
Instituti religiosi idem propositum publice acceptat. 

3 . Admissio celebrari potest qualibet die, praesertim vero diebus 
festivis, in ecclesia aut alio loco apto, aut intra Missam aut in cele¬ 
bratione verbi Dei. Propter suam indolem numquam cum sacris 
Ordinibus vel institutione Lectorum aut Acolythorum coniungitur. 

4 . Lectiones sumuntur, sive ex toto sive ex parte, e liturgia diei vel 
ex iis quae infra, pp. 36-37, proponuntur. 

De celebratione admissionis 

5 . Dicto Evangelio, Episcopus in sede parata sedet cum mitra et 
homiliam habet, quam his vel similibus verbis concludit: 

Fratres dilectissimi, 

Hi fratres nostri, qui in facie Ecclesiae hodie consistunt, ut 
admittantur inter candidatos ad Ordinem sacrum nobis et 
vobis commendandi sunt. 

Christus praecepit: « Rogate Dominum messis, ut mittat 
operarios in messem suam ». Sollicitudinem ergo Domini 
pro grege suo cognoscentes et necessitatem Ecclesiae consi¬ 
derantes, paratos se sentiunt Domino vocanti generose re¬ 
spondere cum propheta: « Ecce ego, mitte me », ipsi Do- 

mino confisi, in quo spem ponunt fore ut vocationi suae 
fideles evadant. 

Vox autem Domini vocantis ex signis intellegenda et 
diiudicanda est, quibus cotidie voluntas Dei prudentibus 
hominibus innotescit. Quos vero ad Christi sacerdotium hie- 
rarchicum participandum divinitus eligit, Dominus sua gratia 
movet et adiuvat, dum nobis committit ut, idoneitate agnita, 
candidatos comprobatos vocemus et singulari Sancti Spiri¬ 
tus sigillo Dei et Ecclesiae ministerio consecremus. Ordine 
enim sacro ad id deputabuntur, ut munus Christi salvificum, 
quod ille in mundo explevit, et ipsi prosequantur. Ministerio 
ergo nostro, suo tempore, sociati, Ecclesiae deservient, et 
communitates christianas ad quas mittentur verbo et Sacra¬ 
mentis aedificabunt. 

Ideoque hic adstantes fratres nostri, ut aliquando a suo 
Episcopo vocari possint, institutionem suam iam coeperunt, 
qua in dies discant secundum formam Evangelii vivere; in 
fide, spe et caritate firmari; atque in earum exercitio spiri¬ 
tum orationis sibi acquirant et in zelo omnes homines Chri¬ 
sto lucrifaciendi crescant. 

Nunc vero, amore Christi compulsi et intima operatione 
Spiritus Sancti roborati, ad hoc pervenerunt, ut Dei homi¬ 
numque servitio se mancipandi desiderium palam mani¬ 
festent. 

Cum igitur nominatim appellabuntur, huc accedant et 
propositum suum coram Ecclesia profiteantur. 

6. Diaconus vel presbyter ad hoc deputatus adspirantes nominatim 
vocat. Singuli autem respondent: 

Adsum, 

et ad Episcopum accedunt, cui reverentiam faciunt. 

7. Tunc Episcopus eos alloquitur, his verbis usus, vel aliis a Confe¬ 
rentia Episcopali, pro opportunitate, statutis: 

Filii carissimi, 

Pastores et magistri, qui vobis instituendis praepositi sunt, 

et quotquot vos fatentur agnoscere, bonum testimonium de 
vobis reddiderunt, cui plene confidimus. 

Vultis, vocationi Domini respondentes, praeparationem ve¬ 
stram ita perficere, ut apti efficiamini ad ministerium in 
Ecclesia, per Ordinem sacrum, suo tempore, suscipiendum? 

Adspirantes, omnes simul, respondent: 

Volo. 

Episcopus: 

Vultis animum vestrum ita formare, ut Christo Domino eius- 
que Corpori, quod est Ecclesia, valeatis fideliter deservire? 

Adspirantes: 

Volo. 

Si placet, propositum candidatorum ab Episcopo accipi potest modo 
a Conferentia Episcopali statuto. 

Episcopus subiungit: 

Cum gaudio Ecclesia suscipit propositum vestrum. Quod 
Deus in vobis coepit, ipse perficiat. 

Omnes: 

Amen. 

8. Tunc omnes surgunt et Episcopus, sine mitra, fideles ad orandum 
invitat: 

Deum ac Dominum nostrum, 

fratres carissimi, suppliciter deprecemur, 

ut super hos famulos suos, 

qui Ecclesiae ministerio se cupiunt devovere, 

benedictionis suae gratiam dignanter effundat. 

9. Diaconus vero aut alius minister idoneus has vel alias inten¬ 
tiones circumstantiae magis aptas proponit, congrua acclamatione, 
ex. gr. Te rogamus, audi nos, omnibus respondentibus: 

— Ut hi fratres nostri Christo arctius adhaereant, et testes 
eius inter homines valeant exsistere, Dominum precemur. 

I£. Te rogamus, audi nos. 

— Ut hominum sollicitudines portare, et vocem Spiritus 
Sancti valeant semper audire, Dominum precemur. 

I£. Te rogamus, audi nos. 

— Ut ministri Ecclesiae efficiantur, qui fratres suos verbo et 
exemplo in fide confirment et ad participandam Euchari¬ 
stiam congregent, Dominum precemur. 

I£. Te rogamus, audi nos. 

10. Deinde Episcopus prosequitur: 

Adesto, Domine, supplicationibus nostris, 
et hos filios, qui tuo famulatui 
populique tui servitio 
in ministerio sacro devovere se cupiunt, 
benedicere ►£< tua pietate dignare, 
ut in vocatione perseverent 

et, Christo sacerdoti sincera caritate adhaerentes, 
munus apostolicum digne valeant suscipere. 

Per Christum Dominum nostrum. 

I?:. Arnen. 

vel: 

Famulis tuis, quaesumus, Domine, dignanter concede, 

ut dilectionis tuae mysterium 

plenius in dies agnoscant et prosequantur. 

Praesta, ut sacro ministerio in Ecclesia exercendo 
animo volenti se praeparent, 
ut, spiritu caritatis tuae imbuti, 
fratrum saluti 

ad gloriam tui nominis libenter inserviant. 

Per Christum Dominum nostrum. 

I£. Amen. 

11. Si admissio celebratur intra Missam, haec continuatur de more. 
Si vero cum celebratione verbi coniungitur, Episcopus coetum congre¬ 
gatum benedicit et dimittit, more solito. 

DE SACRO CAELIBATU AMPLECTENDO 


1. Publica caelibatus assumptio a candidatis ad Presbyteratum et a 
candidatis non uxoratis ad Diaconatum, etiam religiosis, fieri debet 
priusquam ad ritum Ordinationis Diaconorum procedatur. 

2. Fit appellatio Electorum eorumque praesentatio, ut in Pontificali 
Romano, nn. 9-13. 

3. Deinde, omnibus sedentibus, Episcopus homiliam habet, in qua, 
initium sumens e textu lectionum sacrarum quae in Missa lectae sunt, 
populum et Electos alloquitur de munere Diaconi et de momento 
atque significatione sacri caelibatus in Ecclesia (cf. Pontificale Ro¬ 
manum, n. 14). 

4. Homilia expleta, Electi qui debent propositum sacri caelibatus 
assumendi manifestare surgunt, et coram Episcopo consistunt, qui 
eos alloquitur his vel similibus verbis: 

Filii carissimi, 

Ad Ordinem Diaconatus libere accedere vultis. Ministerium 
vestrum, in caelibatu constituti, exercebitis: est enim signum 
simul et stimulus caritatis pastoralis atque peculiaris fons 
fecunditatis in mundo. Sincera enim erga Christum Domi¬ 
num caritate compulsi et perfecta devotione in hoc statu 
viventes, novo et eximio modo Christo consecramini, ei faci¬ 
lius indiviso corde adhaerebitis, Dei et hominum servitio 
liberius vacabitis et operi regenerationis supernae expeditius 
ministrabitis. Hac ratione, moribus et vita fratribus indicio 
eritis Deum esse super omnia diligendum, ipslque prae om¬ 
nibus et in omnibus serviendum. 

Proinde: 

Vultis, coram Domino et Ecclesia, in signum animi vestri 
Christo Domino dediti, caelibatum propter regnum caelorum 
in Dei hominum que servitio perpetuo custodire? 

Electi respondent: 

Volo. 

Si placet, propositum candidatorum manifestari potest etiam forma 
aliqua externa a Conferentia Episcopali statuta. 

Episcopus subiungit: 

Det vobis Dominus in sancto proposito perseverare. 

Electi respondent: 

Arnen. 

5. Accedunt deinde alii Electi ad Diaconatum, qui obligatione pro¬ 
positum sacri caelibatus assumendi non tenentur. 

Et ea omnia peraguntur quae in Pontificali Romano pro Ordinatione 
Diaconorum notantur a n. 15. 

Post tertiam interrogationem, additur: 

Vultis spiritum orationis modo vestro vivendi proprium cu¬ 
stodire et augere, et in hoc spiritu Liturglam Horarum, iuxta - 
condicionem vestram, pro Ecclesia, immo pro universo 
mundo, fideliter implere? 

I?:. Volo. 

Sequitur deinde textus Pontificalis: Vultis conversationem vestram... 

LECTIONES BIBLICE 


I. 


Pro institutione Lectorum 

Lectiones e Vetere Testamento 

1. Deut 6, 3-9: « Eruntque verba haec in corde tuo ». 

Audi Israel, et observa ... 

2. Deut 30, 10-14: « Iuxta te est sermo, ut facias illum ». 

In diebus illis: Locutus est Moyses populo dicens ... 

3. Is 55, 10-11: «Imber terram germinare facit». 

Haec dicit Dominus: Quomodo descendit imber ... 

4 . Neh 8, l-4a. 5-6. 8-10: « Legerunt in libro legis, et intellexerunt 
cum legeretur ». 

In diebus illis: Attulit Esdras sacerdos legem ... 

Lectiones e Novo Testamento 

5 . 1 Cor 2, 1-5: « Annuntiavi vobis mysterium Dei ». 

Ego cum venissem ad vos, fratres,... 

6. 2 Tim 3, 14-17: « Omnis Scriptura divinitus inspirata est et utilis 
ad docendum ». 

Carissime: Permane in his quae didicisti... 

7. 2 Tim 4, 1-5: « Opus fac evangelistae, ministerium tuum imple ». 
Carissime: Testificor coram Deo ... 

8. Hebr 4, 12-13: « Sermo Dei discretor cogitationum et intentionum 
cordis ». 

Vivus est Dei sermo ... 

9 . 1 Io I, 1-4: « Quod vidimus et audivimus, annuntiamus et vobis ». 
Carissimi: Quod fuit ab initio ... 

Psalmi responsorii 


10 . Ps 18, 8. 9. 10. 11. 

]£. (cf. Io 6, 64b): Verba tua, Domine, spiritus et vita sunt. 

11 . Ps 118, 9. 10. 11. 12. 

I£. (12b): Doce me, Domine, iustificationes tuas. 

12. Ps 147, 15-16. 17-18. 19-20. 

I£. (12): Lauda, Ierusalem, Dominum. 

Alleluia et Versus ante Evangelium 

13 . Io 6, 64b et 69b: Verba tua, Domine, spiritus et vita: 
verba vitae aeternae habes. 

14 . Cf. Act 16, 14b: Aperi, Domine, cor nostrum, 
ut intendamus verbis Filii tui. 

15 . Semen est verbum Dei, sator autem Christus; 
omnis qui invenit eum, manebit in aeternum. 

16 . Cf. Lc 4, 18: Spiritus Domini super me; 
evangelizare pauperibus misit me. 

Evangelia 

17 . Mt 5, 14-19: « Vos estis lux mundi ». 

In illo tempore: Dixit Iesus discipulis suis: Vos estis lux mundi... 

18 . Mc 1, 35-39: « Et venit praedicans in synagogis eorum ». 
Diluculo valde mane surgens Iesus ... 

19 . Lc 4, 16-21: «Spiritus Domini super me». 

In illo tempore: Venit Iesus Nazareth ... 

20 . Lc 24, 44-48: « Mittit Iesus apostolos praedicare paenitentiam in 
remissionem peccatorum ». 

In illo tempore: Dixit Iesus discipulis suis: Haec sunt verba... 

21. Io 7, 14-18: « Mea doctrina non est mea, sed eius qui misit me ». 
Die festo mediante, ascendit Iesus ... 

II. 

Pro institutione Acolythorum 

Lectiones e Vetere Testamento 

1. Gen 14, 18-20: « Panem et vinum obtulit ». 

In diebus illis: Melchisedech rex Salem ... 

2. Ex 16, 2-4. 12-15: « Ego pluam vobis panem de caelo ». 

In diebus illis: Murmuravit omnis congregatio ... 

3 . Ex 24, 3-8: « Hic est sanguis foederis, quod pepigit Dominus vo- 
biscum ». 

In diebus illis: Venit Moyses, et narravit... 

4 . Deut 8, 2-3. 14b-16a: « Dedit tibi cibum, quod ignorabas tu et 
patres tui ». 

In diebus illis: Locutus est Moyses populo, dicens ... 

5 . 1 Reg 19, 4-8: « Ambulavit in fortitudine cibi illius usque ad 
montem Dei ». 

In diebus illis: Perrexit Elias in desertum viam unius diei... 

6. Prov 9, 1-6: «Comedite panem meum et bibite vinum, quod 
miscui vobis ». 

Sapientia aedificavit sibi domum ... 


Lectiones e Novo Testamento 

7 . Act 2, 42-47: « Erant perseverantes in communicatione, in frac¬ 
tione panis ». 

In diebus illis: Erant discipuli perseverantes ... 

8. Act 10, 34a. 37-43: « Manducavimus et bibimus cum illo, post¬ 
quam resurrexit a mortuis ». 

In diebus illis: Aperiens Petrus os dixit... 

9 . 1 Cor 10, 16-17: « Unus panis, unum corpus multi sumus ». 
Fratres: Calicem benedictionis ... 



34 


LECTIONES BIBLICAE 


* 10 . 1 Cor 11, 23-26: «Quotiescumque manducabitis panem hunc 

et calicem bibetis, mortem Domini annuntiatis ». 

Fratres: Ego accepi a Domino ... 

11 . Hebr 9, 11-15: « Sanguis Christi emundabit conscientiam no¬ 
stram ». 

Christus cum advenit Pontifex ... 


Psalmi responsorii 

12 . Ps 22, l-3a. 3b-4. 5. 6. 

I£. (1): Dominus pascit me, et nihil mihi deerit. 


13 . Ps 33, 2-3. 4-5. 6-7. 8-9. 10-11. 

I£. (9a): Gustate et videte quoniam suavis est Dominus. 


14 . Ps 77, 3 et 4bc. 23-24. 25. 54. 

IjL (24b): Panem caeli dedit eis Dominus. 

15 . Ps 109, 1. 2. 3. 4. 

I£. (4bc): Tu es sacerdos in aeternum, 
secundum ordinem Melchisedech. 

16 . Ps 115, 12-13. 15 et 16bc. 17-18. 

I£. (13): Calicem salutaris accipiam, 
et nomen Domini invocabo. 

17 . Ps 144, 10-11. 15-16. 17-18. 

I£. (cf. 16): Aperis tu manum tuam, et satias nos. 

18 . Ps 147, 12-13. 14-15. 19-20. 

I£. (Io 6, 59b): Qui manducat hunc panem, vivet in aeternum. 


Alleluia et Versus ante Evangelium 

19 . Io 6, 57: Qui manducat meam carnem et bibit meum sanguinem, 
in me manet et ego in illo, dicit Dominus. 

20. Io 6, 58: Sicut misit me vivens Pater, 
et ego vivo propter Patrem, 

et qui manducat me, et ipse vivet propter me, dicit Dominus. 

21. Io 6, 35: Ego sum panis vitae; qui venit ad me non esuriet, 
et qui credit in me non sitiet umquam, dicit Dominus. 

22. Io 6, 51-52: Ego sum panis vivus, qui de caelo descendi, 
dicit Dominus: 

si quis manducaverit ex hoc pane, vivet in aeternum. 


Evangelia 

23 . Mc 14, 12-16. 22-26: « Hoc est corpus meum. Hic est sanguis 
meus ». 

Primo die Azymorum, quando Pascha ... 

24 . Lc 9, llb-17: «Manducaverunt et saturati sunt omnes». 

In illo tempore: Loquebatur Iesus turbis ... 

25 . Lc 24, 13-35: « Cognoverunt eum in fractione panis ». 

In illo tempore: Ecce duo ex discipulis Iesu ibant... 

26 . Io 6, 1-15: « Distribuit discumbentibus quantum volebant ». 

In illo tempore: Abiit Iesus trans mare ... 

27 . Io 6, 24-35: « Qui venit ad me non esuriet, et qui credit in me 
non sitiet umquam ». 

In illo tempore: Cum vidisset turba quia Iesus non esset ibi... 

28 . Io 6, 41-52a: « Ego sum panis vivus qui de caelo descendi ». 

In illo tempore: Murmurabant Iudaei de Iesu ... 

29 . Io 6, 51-59: « Caro mea verus est cibus, et sanguis meus verus 
est potus ». 

In illo tempore: Dixit Iesus turbis Iudaeorum: Ego sum ... 

30 . Io 21, 1-14: « Iesus accipit panem et dat eis ». 

In illo tempore: Manifestavit se iterum Iesus discipulis ... 



36 


LECTIONES BIBLIC/E 


III. 

Pro admissione inter candidatos 
ad Diaconatum et Presbyteratum 


Lectiones e Vetere Testamento 

1. Deut 1, 9-14: « Date ex vobis viros sapientes et ponam eos vobis 
principes ». 

In diebus illis: Locutus est Moyses populo: Dixi vobis: Non pos¬ 
sum ... 

2. Ier 1, 4-8: « Ad omnia quse mittam te ibis ». 

Factum est verbum Domini ad me ... 

3. Sir 39, 1. 5-8: « Cor suum tradet ad vigilandum diluculo ad Do¬ 
minum ». 

Sapientiam omnium antiquorum ... 

4. Is 6, l-2a. 3-8: « Quem mittam? et quis ibit nobis? » 

In anno, quo mortuus est... 


Lectiones e Novo Testamento 

5 . Act 14, 21-23: « Constituerunt per singulas Ecclesias presbyteros ». 
In diebus illis: Paulus et Barnabas reversi sunt Lystram ... 

6. 1 Cor 9, 16-19. 22-23: « Vae mihi si non evangelizavero ». 

Fratres: Si evangelizavero ... 

7 . 1 Cor 12, 4-11: «Unicuique datur manifestatio Spiritus ad uti¬ 
litatem ». 

Fratres: Divisiones gratiarum sunt... 

8. 2 Tim 3, 10-12. 14-15 « Permane in his quae didicisti ». 

Carissime: Assecutus es ... 

Psalmi responsorii 

9 . Ps 15, l-2a et 5. 7-8. 11. 

fy. (cf. 5a): Tu es, Domine, pars hereditatis meae. 

10 . Ps 23, 1-2. 3-4ab. 5-6. 

(cf. 6): Haec est generatio quaerentium faciem tuam, Domine. 

11 . Ps 97, 1. 2-3ab. 3c-4. 5-6. 

I£. (2b): In conspectu gentium revelavit Dominus iustitiam suam. 


Alleluia et Versus ante Evangelium 

12 . Mc 1, 17: Venite post me, dicit Dominus, 
et faciam vos fieri piscatores hominum. 

13 . Lc 4, 18-19: Evangelizare pauperibus misit me Dominus, 
praedicare captivis remissionem. 

14 . Io 12, 26a: Si quis mihi ministrat, me sequatur, dicit Dominus; 
ut ubi sum ego, illic et minister meus erit. 


Evangelia 

15 . Mt 9, 35-38: « Rogate Dominum messis ut mittat operarios in 
messem suam ». 

In illo tempore: Circumibat Iesus civitates omnes ... 

16 . Mc 1 , 14-20: « Faciam vos fieri piscatores hominum ». 

Postquam traditus est Ioannes, venit Iesus ... 

17 . Lc 5, 1-11: « In verbo tuo laxabo retia ». 

In illo tempore: Cum turba urgeret in Iesum ... 

18 . Io 1, 35-42: « Ecce Agnus Dei. Invenimus Messiam ». 

In illo tempore: Stabat Ioannes et ex discipulis eius duo ... 

19 . Io 1, 45-51: «Ecce vere Israelita, in quo dolus non est». 

In illo tempore: Invenit Philippus Nathanael... 

